**ПРИЛОЖЕНИЕ №1 КЪМ РЕШЕНИЕ № 78, ВЗЕТО НА ЗАСЕДАНИЕ НА ОБЩИНСКИ СЪВЕТ - ТРЯВНА НА 03.07.2014 Г., ПРОТОКОЛ № 7**

**Н А Р Е Д Б А**

**ЗА ОРГАНИЗАЦИЯ, ОСЪЩЕСТВЯВАНЕ И КОНТРОЛ НА РЕКЛАМНАТА ДЕЙНОСТ И РАЗПОЛАГАНЕ НА ИНФОРМАЦИОННО-УКАЗАТЕЛНИ ТАБЕЛИ И ОБЯВИ НА ТЕРИТОРИЯТА НА ОБЩИНА ТРЯВНА**

ГЛАВА ПЪРВА

ОБЩИ ПОЛОЖЕНИЯ

**Чл. 1.** Тази наредба урежда реда за поставяне и премахване на рекламни, информационни и монументално-декоративни елементи и извършване на рекламна и/или информационна дейност на територията на Община Трявна.

**Чл. 2.** Рекламен елемент (РЕ) е преместваем обект със самостоятелна или полусамостоятелна конструкция, която се закрепва временно върху терен, сграда или друг обект, при необходимост и с фундамент и служи за извършване на реклама, според определението, дадено в § 5, т. 81 от Допълнителните разпоредби на Закона за устройство на територията.

**Чл. 3.** **(1)** Рекламна дейност по смисъла на тази наредба е всяко отправено рекламно послание към неограничен кръг адресати чрез градското пространство, с цел да се стимулира реализация на стоки или услуги.

**(2)** Тази наредба не урежда обществени отношения, свързани с осъществяване на рекламна и информационна дейност посредством електронни медии и печатни издания.

**(3)** Рекламното послание може да се съдържа в текст, изображение, обемна форма или друго визуално внушение, разположено върху рекламни елементи, сгради, моторни превозни средства и други обекти, предназначено да информира обществеността или да привлича вниманието.

**(4)** Всички текстове в рекламите, надписите и информационно-указателните табели трябва да бъдат изписани на български език, с изключение на търговска марка или фирмен знак (лого), съгласно съдебна, респективно патентна регистрация. Допускат се текстове и на друг език, но не по-големи от този на български език, и ако са разположени след или под него.

**Чл. 4.** За издаване на разрешение за поставяне на рекламен и/или информационен елемент и за извършване на рекламна дейност се заплаща еднократна такса, определена по реда Наредбата за определянето и администрирането на местните такси и цени на услуги на територията на Община Трявна.

**Чл. 5 (1)** Разлепването на съобщенията се извършва на информационни табла, разположени единствено за тази цел на територията на общината.

**(2)** При разполагане на съобщенията е необходимо да не се закриват други материали преди завършване на проявата, за която съобщават.

 **Чл. 6 (1)** Лицата, за чиито стоки, услуги и/или дейност съобщението информира, възложителите и/или организаторите на мероприятието/дейността, са длъжни да спазват изискването за разлепване на съобщението на определените за това места, чрез осъществяване на предварителен и текущ контрол.

 **(2)** При неспазване, същите са длъжни да премахнат съобщението и да преведат обекта (мястото) в първоначален вид. В противен случай носят административно-наказателна отговорност по реда на тази Наредба.

 **Чл. 7.** Носителите на права за разполагане на РЕ при условията на тази Наредба носят отговорност за причинените щети на трети лица.

 **Чл. 8.** Общината не носи отговорност за повреди и посегателства върху РЕ, нанесени от трети лица или природни бедствия.

ГЛАВА ВТОРА

РЕКЛАМНИ ЕЛЕМЕНТИ

**РАЗДЕЛ I**

**ОБЩИ ИЗИСКВАНИЯ КЪМ РЕКЛАМНИТЕ ЕЛЕМЕНТИ**

**Чл. 9. (1)** Рекламните елементи, независимо от техния вид или собствеността на имота, в/върху който са поставени, трябва:

1. да отговарят на устройствените и строителните правила за безопасност и за формиране на благоприятна жизнена среда и добър естетически облик на Община Трявна;

2. да отговарят на изискванията на тази наредба;

3. да бъдат изработени от трайни материали, устойчиви на атмосферните условия, съгласно изискванията на съответните стандарти;

4. да не пречат на безопасността на пешеходното движение и/или движението на всички видове превозни средства;

5. да не застрашават безопасността на движение по улиците като закриват или наподобяват пътни знаци;

6. да не се поставят върху съоръжения на инженерната инфраструктура или в сервитутната им зона по начин, нарушаващ изискванията за безопасност, препятстващ достъпа до тях или създаващ затруднения за нормалната им експлоатация;

7. да не излизат извън границите на поземления имот, в който са поставени;

8. да не нарушават условията на ползване на имоти, вещи или части от тях;

9. да не закриват друго рекламно пано, търговски или друг обществен обект, както и да не затрудняват подхода към него;

10. да бъдат поддържани в състоянието, в което са разрешени по отношение тяхната безопасност, чистота, естетически вид и функция от физическото или юридическо лице - техен собственик;

11. да съдържат името и телефона на собственика; да бъдат пожарообезопасени и електрообезопасени, ако са светещи, осветени или задвижвани по електро-механичен способ;

12. да бъдат устойчиво прикрепени по такъв технически начин, който да гарантира безопасността на хора и животни и опазването на сгради и друго имущество от нанасяне на вреди

13. да не бъдат монтирани без писмено съгласие на собствениците на сгради, имоти или съоръжения, както и без съгласуване със съответното министерство или ведомство в случаите, когато това се изисква със закон;

**(2)** Община Трявна не носи отговорност за щети, нанесени от трети лица на рекламни елементи, нито за вреди, нанесени на трети лица от рекламни елементи, поставени на нейна територия, собственост на физическо или юридическо лице.

**Чл. 10.** Забранява се използването на рекламните елементи за:

1. извършване на политическа агитация, освен в случаите, предвидени в закон;

пропаганда под каквато и да е форма на омраза или насилие, расова или етническа нетърпимост;

2. реклама на психотропни и наркотични вещества;

3. реклама на тютюневи изделия, алкохолни напитки или лекарствени средства, за които има забрана или ограничения, предвидени в специални нормативни актове;

реклама чрез изображения или текст, несъвместими с морала и добрите нрави.

**Чл. 11. (1)** Не се разрешава разполагането на рекламни елементи върху:

1. скулптурни паметници и други елементи на декоративната пластика;

всякакъв вид дървета и едроразмерна растителност;

2. стълбове на далекопроводната електрическа мрежа, без съответното съгласуване;

уличните платна;

3. елементи от системата за регулиране на движението по пътищата;

4. сгради на представителните държавни и общински институции;

5. фасадите, оградите и дворовете на детски градини и училищата;

6. стени на молитвени храмове и гробищни паркове, както и в самите тях, с изключение на таблата за лепене на некролози.

**(2)** Забраняват се реклами с антиконституционен характер и реклами, противоречащи на действащото законодателство в Р България.

**Чл. 12.** Рекламните елементи трябва да отговарят на устройствените и строителните правила за безопасност и за формиране на благоприятна жизнена среда и добър естетически облик на община Трявна.

**Чл. 13.** При одобряване на схемите за поставяне на рекламни елементи те се съобразяват със схемите за поставяне на преместваеми обекти и с елементите на градското обзавеждане, като преимуществено положение имат елементите на градското обзавеждане.

**Чл. 14.** **(1)** Рекламните елементи могат да бъдат:

1. пана за плакати;

2. билборд - метална конструкция за външна реклама, монтирана неподвижно върху собствен пилон;

3. LED или други видове дисплеи, електронни табла;

4. временни рекламни елементи: знамена, транспаранти и др.

5. тотем – обемна или пластична форма, съдържаща различни видове рекламни елементи, обединени в единна композиция;

6. рекламна табела – пано с рекламни елементи, които могат да имат сменяем или постоянен характер;

7. фирмена табела – пано, съдържащо фирмен знак, лого или указателни надписи за дейността на обекта, за който са предназначени и/или представляващо елемент от художественото оформление на фасадата и прилежащото пространство;

8. указателна табела – пано с рекламна площ, предназначено да указва търговски дейности, обекти и други;

9. подвижни табели – преместваеми пана с едностранна рекламна площ до 1,00 кв.м. и двустранна – до 2,00 кв.м.;

10. видеостена – електронен екран, предназначен за аудио- и видеореклама в градска среда;

11. афишни табла – трайни конструкции, предназначени за разполагане на печатна реклама с временен характер;

12. временни реклами – рекламни материали с период на разпространение до 1 (един) месец като печатна реклама, флаери, транспаранти, знамена и други;

13. печатна реклама – рекламна информация, разпространена върху хартиен носител;

14.други рекламно информационни елементи - всеки текст, обемна форма, изображение, звук, светлина или друго изразно средство, поставени самостоятелно или в композиция, предназначени да информират обществеността или да привличат нейното внимание

**(2)** Рекламни и информационни носители могат да бъдат и спирките и подвижния състав на обществения градски транспорт, външни стени, покриви на сгради и други елементи на градската среда.

**(3)** Рекламните и информационните елементи, в зависимост от изразните средства могат да бъдат:

1. текст;

2. изображение;

3. обемна форма;

4. звук;

5. светлина;

6. костюми, маски и други движими вещи.

**(4)** Рекламните елементи могат да бъдат неосветени или осветени.

**Чл. 15.** Материалите, които се използват за табели, пана и др.РЕ, поставени в зоната на национален архитектурно- исторически резерват трябва да бъдат с естествен произход - камък, дърво, мед, чугун, бронз, текстил и др. или имитация на тези материали като:

1. материалът се съобразява с архитектурата на сградата и материалите, от които е изработена;

2. цветовете са в унисон с цялостното възприятие на улицата и градското пространство.

**РАЗДЕЛ II**

**РЕД ЗА РАЗПОЛАГАНЕ НА РЕКЛАМНИ, ИНФОРМАЦИОННИ И ДРУГИ ЕЛЕМЕНТИ**

**Чл. 16.** **(1)** Рекламните (РЕ) и информационните елементи могат да се разполагат на територията на общината въз основа на одобрени проекти, разрешение от гл. архитект на общината, а за имоти, общинска собственост, и след заплащане на такси по тарифа, приета от общинския съвет.

**(2)** Разрешение за поставяне на рекламни елементи се издава и въз основа на скица с указано място на поставяне на рекламния елемент от главния архитект на общината.

**(3)** Не се изисква разрешение за разлепване на безплатни съобщения по чл.5 от наредбата.

**(4)** Безплатна временна информация може да бъде разрешена от кмета на общината по изключение, във връзка със събития от общоградски, национален или международен характер.

**Чл. 17. (1)** Исканията за разполагане на РЕ се отправят в писмена форма до кмета на общината. Към заявлението се прилагат:

1.Документ за собственост или писмено съгласие от собственика на сградата, съоръжението или терена, когато съоръжението се поставя от несобственик и когато искането е за имоти, които не са общинска собственост;

2. Документ за съгласуване с Министерството на културата /когато е необходимо/;

3. Ситуационно предложение ( скица) за желаното място на разполагане;

4. Архитектурно-дизайнерски проект в подходящ мащаб и/или снимки, колажи и други материали, доказващи адаптацията на РЕ в градската среда;

5. Конструктивен проект (при наличие на носеща конструкция);

6. Инсталационен проект в случаите на светлинна реклама;

7. ЕИК или удостоверение за актуална съдебна регистрация на заявителя, когато последния е лице, регистрирано по Търговския закон;

*8. /отм. С Решение № 7464/05.06.2018 г. на ВАС/*

9. Документ за платена такса за издаване на разрешение за поставяне.

**(2)** Съгласието по ал. 1, т. 1 се дава:

1. при имоти - държавна собственост - от областния управител, ведомството или организацията, управляващи имота;

2. при имоти, собственост на юридически лица - от лицата, които ги представляват;

3. при сгради в режим на етажна собственост - при спазване изискванията на Закона за управление на етажната собственост;

4. при имоти – частна собственост - от физическото лице, собственик на имота.

**Чл. 18.** **(1)** Схемите за поставяне на рекламни елементи върху общински имоти се изготвят върху извадка от кадастрална карта, или кадастрален план, или извадка от ПРЗ, при необходимост с наличните данни от подземната и надземната инфраструктура или след съгласуване с експлоатационните дружества.

**Чл. 19.** Главният архитект одобрява схемата / указва място върху скицата за поставяне на рекламния елемент. Изменения в схемите за поставяне се правят по реда на създаването им.

**Чл. 20. (1)** Главния архитект издава разрешение за поставяне на РЕ след като одобри проекта и мястото за разполагането, като по преценка може да поиска допълнително съгласуване с органите на РУ “Полиция” Трявна, РС“ПБЗН”, В и К, Електроснабдяване и други.

**(2)** Главния архитект може да дава препоръки за отстраняване на нередовности, а при необходимост изисква становище от Общинския експертен съвет по устройство на територията.

**(3)** При наличие на повече от една молба за поставяне на РЕ на определена позиция, отговарящи на изискванията на настоящата наредба, разрешение за поставяне се издава за първата подадена молба / по реда на нейното постъпване /.

**Чл. 21. (1)** Поставянето на РЕ на територията на общината става след издаване на разрешение по чл.20 ,ал.1, а за ползване на общински площи и след сключване на договор за ползване на общински площи за разполагане на РЕ и заплащане на такса за ползване на рекламна площ.

**(2)** Таксата за ползване на рекламна площ в имот – общинска собственост за поставяне на РЕ се заплаща по тарифа, приета от Общинския съвет. При промяна на тарифата, таксата се актуализира, без да е необходимо сключване на нов договор или анекс.

**(3)** Договорите за ползване на общински площи за разполагане на РЕ се сключват от кмета на общината за срок до 3 години. Подготовката на договора се извършва от Дирекция СДУР, след издаване на разрешение по чл. 14. В срока на договора влиза и времето, необходимо за монтаж, демонтаж на РЕ и възстановяване на мястото в първоначалния му вид.

**(4)** При сключване на договор ползвателят заплаща депозит в размер от една месечна / годишна такса по договора. Депозитът се усвоява от Общината, ако след изтичане срока / прекратяване на договора Ползвателят не демонтира РЕ или има неиздължени суми по договора. При изряден Ползвател депозитът се възстановява.

 **(5)** Заявителят е длъжен да монтира рекламното си съоръжение в 3 месечен срок. При неспазване на този срок, разрешение за съответната локация губи правно действие и разрешение за същото място може да бъде дадено на друг заявител.

**(6)** Лицето, в полза на което е издадено Разрешение и сключен договор за ползване на общинска площ за монтиране няма право да отдава под наем РЕ на трети лица.

**Чл. 22. (1)** Договорът по чл.21, ал.3се прекратява в следните случаи:

1. с изтичане на срока, за който е сключен;

2. по взаимно писмено съгласие на страните;

3. с отправено писмено едномесечно предизвестие от всяка една от страните;

4. едностранно от Кмета на Община Трявна без предизвестие, в следните случаи:.

5. при неплащане на повече от една наемна вноска

4. при констатиране на други нарушения на настоящата наредба.

**(2)** В седемдневен срок след прекратяване на договора, по чл.21, ал.3 се ползвателят е длъжен да демонтира за своя сметка рекламно-информационния носител (РЕ) и да възстанови първоначалния вид на общинските имот, сграда или съоръжение.

**(3)** При липса на доброволно демонтиране на поставения РЕ, същият се премахва принудително от общината за сметка на собственика, а депозитът се задържа.

**Чл. 23. (1)** По време на действието на договора рекламния или информационен елемент може да бъде демонтиран при неотложна необходимост от извършване на строително-ремонтни работи или при провеждане на други мероприятия от Община Трявна, както и при обективна невъзможност за ползване, свързана с възникнали аварии и/или непосредствена опасност за живота и здравето на гражданите.

**(2)** Носителите на права за разполагане на рекламно-информационни елементи при условията на тази Наредба, носят отговорност за причинените от тях вреди на трети лица.

**Чл. 24. (1)** Разполагането на РЕ може да бъде отказано от главния архитект в случаите, когато:

1. РЕ не отговарят на изискванията на действащото законодателство, както и на настоящата наредба.

2. Заявителят е нарушавал изискванията на тази наредба или сключени с Общината договори.

3. Вече има издадено друго разрешение за разполагане на РЕ върху или в непосредствена близост на мястото, посочено от заявителя.

4. Предложеното място е неприемливо в архитектурно-градоустройствено отношение.

5. */отм. С Решение № 7464/05.06.2018 г. на ВАС/*

 **(2)**  Отказът за разполагане на РЕ се постановява в писмен вид и се мотивира.

 **Чл. 25. (1)** Кампанийна реклама с временен характер / организиране на представяне на стоки и/или търговска дейност чрез ревюта, хепънинги, промоции, раздаване на рекламни листовки, брошури, мостри и др. , както и представяне на информация, свързана с конкретни икономически, социални, културни, политически и спортни прояви, знамена, транспаранти и др. /, се извършва в имоти – общинска собственост, след издадено разрешение от кмета на общината. С разрешението се определят местата и начина на извършване на дейността.

**(2)** За извършването на рекламна дейност  с временен характер се заплаща такса за ползване на общински терен по тарифи, приети от Общинския съвет.

**(3)** Осъществяването на рекламна дейност чрез кампанийна реклама не може да нарушава обществения ред и спокойствието на гражданите.

**Чл. 26. (1)** Кметът на Община Трявна може да определя места за безплатно разполагане на РЕ, във връзка с обществено значими събития и провеждане на културни, социални и спортни мероприятия.

**Чл. 27. (1)** Художествените рекламни изображения представляват рисувани рекламни послания върху непокрити калканни стени на сгради или върху други стационарни или преместваеми обекти.

 **(2)** Художествени рекламни изображения се поставят с разрешение на главния архитект на общината.

**Чл. 28. (1)** Община Трявнаможе да определи терени за поставяне на билбордове и рекламни касети, собствениците на които да ги използват освен за самореклама и за отдаване под наем на рекламна площ на трети лица.

**(2)** В случаите по ал.1 рекламните елементи се поставят след проведен търг или конкурс по реда на Наредбата зареда на придобиване, управление и разпореждане с общинско имущество.

**РАЗДЕЛ ТРЕТИ**

**ПРИНУДИТЕЛНО ПРЕМАХВАНЕ НА РЕКЛАМНИ, ИНФОРМАЦИОННИ И ДРУГИ ЕЛЕМЕНТИ**

**Чл. 29. (1)**  Премахването на РЕ, се извършва по реда, предвиден в чл. 57а от Закона за устройство на територията.

**(2)** РЕ се премахват, когато:

1. са поставени без разрешение или в противоречие с издаденото разрешение;

2. са поставени в чужд имот без правно основание или правното основание за издаване на разрешението за поставяне е отпаднало;

3. не отговарят на правилата и нормативите за устройство на територията;

4. не отговарят на изискванията по чл. 169, ал. 1, т. 1, 2, 3, 4, 5 и ал. 3, т. 1 от ЗУТ;

5. представляват реклама, забранена със закон;

6. срокът на разрешението за поставяне е изтекъл;

7. при неспазване на клаузите, посочени в Разрешителното или Договора;

8. при неплащане на таксата, посочена в Разрешителното;

9. при разпологане на РИЕ извън разрешеното място;

10. при неразрешена промяна във външния вид, локацията и др. елементи на РЕ;

11. при констатиране на други нарушения на настоящата наредба.

**(3)** Обстоятелствата по ал. 1 се установяват с констативен акт, съставен от служителите

по чл.223, ал.2 от ЗУТ в 7-дневен срок от констатиране на нарушението.Констативният акт се връчва на собствениците на обектите по ал.1, които могат да направят възражения в тридневен срок от връчването му.

**(4)** В 7-дневен срок от връчването на констативния акт по ал.2 кметът на общината издава заповед за премахване на РЕ.

**(5)** Когато собственикът на обект по ал.1, поставен в чужд имот, е неизвестен, констативният акт се връчва на собственика на имота. В този случай със заповедта по ал. 3 кметът на общината задължава собственика на имота да го премахне за своя сметка.

**(6)** Когато собственикът на обект по ал. 1, поставен в имот - общинска собственост, е неизвестен, констативният акт и заповедта за премахване се поставят на видно място върху обекта в присъствието на двама свидетели и на определените за това места в сградата на общината, района или кметството.

**(7)** В заповедта по ал. 3 кметът на общината определя срок за премахване на обекта.

След изтичане на срока, посочен в Заповедта, лицето, на чието име е издадено Разрешителнто или е сключен Договора, е длъжно да демонтира РЕ и го премахне, като предаде на собственика терена, сградата или обекта във вида, в който го е получило или във вида, в който го е благоустроило с разрешение на собственика.

**(8)** При неспазване на срока за премахване, определен в заповедта по ал.3, обектът се премахва принудително от общината за сметка на собственика.

**(9)** При необходимост принудителното изпълнение на заповедта по ал.3 се осъществява със съдействието на полицията.

**(10)** Разположените в нарушение на разпоредбите на настоящата наредба РЕ, с неизвестен собственик, се демонтират без предизвестие.

**Чл. 30. (1)** Кметът на Общината може да задължи собствениците на РЕ, които са неизправни, с лош външен вид, не отговарят на изискванията на тази наредба, да ги приведат в изправност в 10-дневен срок или да ги демонтират.

**(2)** При неспазване на предписанията на общинските органи, същите демонтират РЕ за сметка на собственика му, като налагат глоба, съгласно тази наредба.

**Чл. 31.** За разпространение на печатна, временна реклама, както и реклама на подвижен носител се издава Разрешение по образец, като не се прилага редът за принудително премахване по този раздел.

**ГЛАВА ТРЕТА**

**КОНТРОЛ И АДМИНИСТРАТИВНО НАКАЗАТЕЛНИ РАЗПОРЕДБИ**

**Чл. 32.** Контролът по спазване разпоредбите на тази наредба се осъществява от упълномощени от кмета на общината служители от общинска администрация.

**Чл. 33.** **(1)** При констатиране на нарушения на наредбата длъжностните лица могат да отправят писмени предписания за отстраняването им, които са задължителни.

Служители от общинската администрация, определени със заповед на кмета извършват проверки за спазване разпоредбите на наредбата.

**(2)** При констатиране на нарушение или при неизпълнение на дадено предписание се съставя акт за установяване на административно нарушение.

**Чл. 34.** Актовете за установяване на нарушенията по тази наредба се съставят от упълномощени от Кмета длъжностни лица. Наказателните постановления се издават от Кмета на общината.

**Чл. 35.** За нарушение на разпоредбите на тази наредба, на виновните лица се налага глоба до 500 лв. за физически лица, а за едноличните търговци и юридически лица, имуществена санкция в размер до 5 000 лв.

**Чл. 36.** При РЕ, разположено от неизвестен собственик или без писмено разрешение от общината, специализираните органи имат право да премахнат незаконно поставеното РЕ, без предизвестия и без да носят отговорност за нанесени щети или унищожаването им в процеса на премахване.

**Чл. 37.** Установяването на нарушенията, издаването, обжалването и изпълнението на наказателните постановления става по реда на ЗАНН.

**ДОПЪЛНИТЕЛНИ РАЗПОРЕДБИ**

**§ 1.** По смисъла на тази наредба “рекламна площ” е всяка площ на рекламен елемент, сграда или друг обект, предназначена или използвана за извършването на рекламна дейност.

1.1.Рекламна площ на ажурна реклама/ фирмено лого, надпис и други подобни /, които не са поставени върху носеща плоскост е площта на правоъгълния контур, обхващащ най – външните точки на рекламата.

1.2.Рекламна площ на реклама, разположена върху носеща плоскост е площта на носещата реклама.

1.3.Рекламна площ на обемна фигура е площта на най-големия правоъгълен контур, обхващаща най – външните точки на обемната фигура.

1.4. Рекламна площ на кампанийна /акционна/ реклама по чл. 25 от настоящата наредба е площта, определена в издаденото разрешение за мероприятието.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Започнатите производства за поставяне на РЕ се довършват в съответствие с настоящата наредба.

**§ 3.** Собствениците на заварени от тази наредба рекламни и информационни елементи, които са поставени без разрешение или на места, неотговарящи на разрешението, са длъжни в едномесечен срок от влизане в сила на решението, с което е приета тази наредба, да приведат РЕ в съответствие с установените в нея изисквания или да ги премахнат. В противен случай същите подлежат на премахване по реда на тази наредба.

 **§ 4.** Разрешенията за поставяне на РЕ и сключените договори за ползване на общински площи, издадени преди влизането в сила на тази наредба, запазват своето действие до края на договорения срок, ако по тях са извършени редовни плащания.

**§ 5.** Наредбата се приема на основание чл. 57, ал. 1 във връзка с чл. 56, ал. 2 от Закона за устройство на територията.

**§ 6.** За неуредени в настоящата Наредба въпроси се прилагат реда и правилата на Закона за устройство на територията, Закона за общинската собственост и действащото законодателство на Република България.

**§ 7**. Настоящата наредба е приета с Решение № 78 от 03.07.2014 г., Протокол № 7 на Общински съвет – Трявна и влиза в сила от датата на обявяване на официалния сайт на Община Трявна.

# § 8. Тази наредба отменя Наредбата за организация, осъществяване и контрол на рекламната дейност и разполагане на информационно-указателни табели и обяви на територията на Община Трявна, приета с приета с Решение № 129 / 29.09.2008 г. на Общински съвет Трявна.

**ПРЕДСЕДАТЕЛ НА ОБЩИНСКИ СЪВЕТ - ТРЯВНА:**

 **/ Д-Р НЕЛИ ЦАНЕВА /**